Je Perrins de Thoraise, fiz çay en arriers mons. Hugon de Monferrant, signour de Thoraise, fais savoir à touz que, come Willemins Morraille, fiz çay en arriers mons. Perron d’Arguel, soit devenuz hons de main et de bouche de noble baron mons. Jehan de Chalon, signour d’Allay, et ait pris de luy en fié et en chasement cenz soudées de terre de son aluez, lesquex il doit asseoir adit mons. Jehan deenz six an continuelment ensigant, lesquex encomençant à la feste saint Michiel prochainement venant, à regart de proudomes; et se lidiz Willemins ne avoit fait ladite assise deenz ledit terme, assi con devisez est, il est tenuz de paier adit mons. Jehan cenz livres en nom de faigne (sic) promise par stipulacion, ledit terme passez, à la requeste doudit mons. Jehan; je, à la requeste doudit Willemins, me suis establiz plages, en la main doudit mons. Jehan, de cinquante livres d’estevenens, prometanz, par mon soirement doné, que, se lidiz Willemins failloit desdites covenances adit mons. Jehan, je, à sa requeste, li paieroie lesdites cinquante livres d’estevenens, ou delivreroie gaiges portaubles et metables ou païs, desquex il porroit avoir lesdites cinquante livres en un marchié, et ce promet je... Et pour que ce soit plus certaine chose, je ay requis à religious home et saige Guillame, par la grace de Deu abbé de Buillon, à metre son seal en ces presentes lettres... Faites et donées l’an de grace l’an M CC IIIIxx et dix, le diemanche devant saint Michiel.